Om denne udsendelse

Ny lovgivning vil fremover gøre det svært for journalister at afsløre globalt skattefifleri - sådan som det i denne uge er sket med offentliggørelse af lækkede dokumenter fra blandt andre et advokatfirma med kontorer på Bermuda og i en række andre skattely. Dokumenterne indeholder nemlig, hvad der set gennem juridiske briller er "forretningshemmeligheder". Og offentliggørelse af den slags er på vej til at blive kriminaliseret, fortæller journalist Freja Wedenborg, der har specialiseret sig i at forbedre vilkårene for medier, der samarbejder med whistleblowere. Medier vil ha' unge i stemmeboksen: Til daglig er de konkurrenter, men op til kommunal- og regionsvalget den 21. november er flere medier på Fyn gået sammen om at gøre dækningen så slagkraftig som mulig. Ikke mindst for at få 80 procent af de 18-25årige til at stemme. Med konkrete eksempler diskuterer Troels Mylenberg, chefredaktør Jysk Fynske Medier, Rikke Bekker, redaktionschef TV2 Fyn og kommunalforsker Roger Buch nye mediemetoder, der skal bejle til de unge vælgere. Skæbnedag for TV2: En milliardregning truer, når EU-domstolen torsdag afgør, om TV2 skal betale støtte tilbage til sin ejer, den danske stat. Professor og medieekspert Frands Mortensen, vurderer, at dommen - uanset udfaldet - vil få stor betydning for TV2's fremtid. Ikke mindst for den salgsproces, som regeringen gerne vil have gang i. I kulissen lurer potentielle købere, som ser frem til at tjene gode penge på den populære tv-station. Vrede, hvide mænd i varebiler: Åben og nysgerrig journalistik er på programmet i svensk radio frem mod næste års riksdagsvalg i september. Stemmer, som ofte bliver overhørt, opsøges direkte af journalister med nysgerrige mikrofoner. Eksempelvis på et bilværksted i et stockholmsk industriområde, beretter journalist Katarina Gunnarsson og nyhedschef Olle Zachrison fra Sveriges Radio. Iskold tv-vinter: Der skruet op for dramatikken og ned for kuldegraderne, da DR1's "Aftenshowet" i denne uge gengav en prognose for vinterens vejr. Tilfældige danskere bidrog med forudsigelige svar om klaprende tænder og varmere tøj. Men da meteorologen bag prognosen blev bedt om at uddybe, var det så som så med udsigten til frostgrader... Skriv til menneskerogmedier@dr.dk. Vært og producent: Kurt Strand.

Vis mere